Tilsynsteknikere på Danish Crowns slagterier i Ringsted, Herning og Horsens nedlagde tirsdag arbejdet. Onsdag fulgte teknikerne på de nordjyske slagterier i Aalborg og Sæby efter. Her torsdag morgen er alle tilsynsteknikerne igen tilbage på arbejde. Tilsynsteknikerne er ansat af Fødevarestyrelsen som en del af slagteriernes fødevarekontrol og uden tilsynet på arbejde er Danish Crowns slagtekapacitet reduceret til under halvdelen af normalen. Arbejdsnedlæggelsen betyder, at Danish Crown er kommet cirka en dag bagefter med slagtningerne. Virksomheden håber at kunne indhente forsinkelsen i de kommende uger. Grunden til at tilsynsteknikerne nedlagde arbejdet var blandt andet utilfredshed med en ny pausemodel.

Referat:
Tilsyns-teknikere på Danish Crown slagterier er efter to dages strejke igen tilbage på arbejde. Så slagterierne kører atter på fuld blus.